钦定古今图书集成/明伦汇编/氏族典/第246卷 > 张文谦
## 钦定古今图书集成/明伦汇编/氏族典/第246卷 > 张文谦

按《元史张文谦传》：“文谦，字仲谦，邢州沙河人。幼聪敏，
善记诵，与太保刘秉忠同学。世祖居潜邸，秉忠荐文
谦可用，召对称旨，命掌王府书记。世祖即位，立中书
省，命文谦为左丞，建立纲纪，讲明利病，以安国便民
为务。文谦求出，诏以本官行大名等路宣抚司事。二
年来朝，复留居政府。至元元年，诏文谦以中书左丞”
行省西夏、中兴等路。三年，还朝。七年，拜大司农卿。十
三年，迁御史中丞。阿合马虑宪台发其奸，乃奏罢诸
道按察司以撼之，文谦奏复其旧。然自知为奸臣所
忌，力求去。会世祖以《大明历》岁久寖差，命许衡等造
新历，乃授文谦昭文馆大学士，领太史院以总其事。
十九年，拜枢密副使。岁馀，以疾薨于位。文谦蚤从刘
秉忠洞究术数，晚交许衡，尢粹于义理之学。为人刚
明简重。数忤权幸，以引荐人材为己任，时论多之。追
封魏国公，谥忠宣。长子晏，仕至御史中丞，封魏国公，
谥文靖。